Copyright © Jana Klieštiková, 2025

Ilustrácie © Andrea Gabošová

Vydal © Zachej.sk, 2025

Grafika © Bookwork.sk

Redaktor: Lenka Adamčíková Kostolanská

Jazyková korektúra: Adriana Reguliová

Biblické citáty sú uvedené podľa oficiálneho katolíckeho prekladu Svätého písma (SSV, 2016).

Citáty Luisy Piccarrety sú preložené z pôvodného talianskeho zdroja Luisa Piccarreta, la piccola figlia della Divina Volontà, ktorému bolo udelené nihil obstat kanonikom Hanibalom Mária di Francia dňa 21. 9. 1926.

ISBN 978-80-8211-778-6 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Venujem najlepšiemu priateľovi po Bohu,
pri ktorom sa cítim dôležitá, milovaná a potrebná, s ktorým spoločne zažívame veľa darovaných milostí, požehnania i radosti, ale aj znášame zopár krížov. Priateľovi, s ktorým sa dotýkame lásky, akou Kristus miluje Cirkev, a ktorý je dvadsaťpäť rokov zároveň aj mojím manželom.

Vďaka, Ľubko.

A takisto všetkým, ktorí sa budú modliť
túto krížovú cestu, aj tým, ktorí v Božej vôli žijú v duchu mystiky zverenej Luise Piccarrete.

Predhovor

Ako v nebi, tak i na zemi

Kniha neba, ktorá ma inšpirovala, je autobiografické dielo talianskej mystičky Luisy Piccarrety (1865 – 1947) z dedinky Corato. Táto duša, naplnená Božou milosťou, zažívala od roku 1878 stretnutia s Ježišom, ktoré pokračovali až do jej smrti. V roku 1899 ich z poslušnosti voči svojmu spovedníkovi spísala do tridsiatich šiestich zväzkov Knihy neba. Veľmi skoro po svojom vzniku udelil zväzkom nihil obstat Hanibal Mária di Francia, ktorý bol v roku 2004 vyhlásený za svätého pápežom Jánom Pavlom II. Imprimatur zväzky dostali od arcibiskupa Josepha Lea.

Človek sa v nich dáva pomaly viesť Bohom a vstupuje do tajomstva Ježišovej lásky, ktorá sa prejavila v jeho utrpení. Luisa mala účasť na vnútornom utrpení Pána, pretože prijala dar zjednotenia s ním. A Pán tento dar rozšíril na nás všetkých.

Ak by ste sa chceli o dare života v Božej vôli dozvedieť viac, informácie môžete nájsť na webovej stránke www.bozivule.cz. O živote Luisy Piccarrety vyšla v roku 2024 vo vydavateľstve Zachej.sk kniha s názvom Luisa Piccarreta: Slnko mojej vôle.

Sme pozvaní k akémusi upgradu či renovácii svojho vnútra. K tomu, aby sme svojou odovzdanosťou a oslobodením sa od vlastného ega dovolili Bohu spojiť sa s nami a žiť v nás a aby sme aj my mohli žiť v ňom. Aby náš pozemský život bol povýšený, očistený a zjednotený s Božím svetlom, pokojom, láskou a radosťou. („… aby všetci boli jedno, ako ty, Otče, vo mne a ja v tebe, aby aj oni boli v nás jedno…“ Jn 17, 21a.) A aby Božia vôľa zavládla na zemi rovnako, ako vládne v nebi (porov. Mt 6, 10b). Božia milosť vkladá tieto poklady zadarmo a vrchovatou mierou do nádob našich sŕdc napriek tomu, že my stále ostávame hlinenými nádobami.

Nielen vďaka mystike Luisy som presvedčená, že náš život má a môže byť otvorenou Bibliou, najkrajším evanjeliom na oslavu nebeského Otca a pokračovaním Pánovho života cez nás. Ak je človek pripútaný láskou k Pánovi, slúži spolu s ním blížnym, hľadá, ako im môže priniesť život, a popri tom v pokore kladie na oltár aj svoje ľudské nedostatky, aby boli premieňané, smie mať účasť na živote Dobrého pastiera. Keď vidím, koľkí sa snažia žiť v odovzdanosti Božej vôli, viem, že to nie je len zbožné želanie a nedosiahnuteľná méta, ale aj reálna možnosť a má zmysel usilovať sa o to. Som za túto učebnicu vďačná.

Jana Klieštiková

Koniec ukážky